
Parlamentul  României

Camera  Deputaţilor

Comisia pentru industrii si servicii








              Bucureşti, 18.05.2004









                 Nr.23/227/2003

BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea şi completarea Legii concurenţei nr.21/1996, transmisă cu adresa         nr.P.l.451 din 19 noiembrie 2003 şi înregistrată la Comisia pentru industrii şi servicii sub nr.23/227 din 20 noiembrie 2003.



În raport de obiectul şi conţinutul său, propunerea legislativă face parte din categoria legilor ordinare.
p.PREŞEDINTE,

Cristian Buzea

                    Nr.23/227/2003

RAPORT

asupra propunerii legislative pentru modificarea şi completarea 

Legii concurenţei nr.21/1996



În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru industrii şi servicii a fost sesizată, spre dezbatere şi avizare, în fond, cu propunerea legislativă pentru modificarea şi completarea Legii concurenţei nr.21/1996, iniţiată de un grup de 5 deputaţi, transmisă cu adresa nr.P.l.451 din 19 noiembrie 2003 şi înregistrată la comisie sub nr.23/227 din 20 noiembrie 2003.



Consiliul Legislativ, cu avizul nr.1587 din 14 noiembrie 2003, a avizat favorabil această iniţiativă legislativă, formulând observaţii de fond, constatări de inconsecvenţă în utilizarea termenilor, necorelări şi omisiuni.



Guvernul, prin punctul său de vedere nr.2717 din 22 octombrie 2003, nu susţine prezenta propunere legislativă.



Comisia pentru buget, finanţe şi bănci a avizat negativ propunerea legislativă.



Propunerea legislativă are ca obiect modificarea şi completarea Legii concurenţei nr.21/1996 şi a Legii nr.143/1999 privind ajutorul de stat în scopul adoptării unei singure legi.



Membrii Comisiei pentru industrii şi servicii au examinat propunerea legislativă în şedinţa din 18 mai 2004 şi au hotărât, în unanimitate, respingerea acestei propuneri legislative deoarece legislaţia în domeniu este armonizată deja cu acquis-ul comunitar prin legile adoptate în cursul acestui an de către Parlament. În plus, multe din tezele cuprinse în propunerea legislativă se regăsesc în actele normative adoptate recent.



La lucrările comisiei au fost prezenţi 21 de deputaţi din totalul de 25 membri ai comisiei.



În raport de obiectul şi conţinutul său, propunerea legislativă face parte din categoria legilor ordinare.

p.PREŞEDINTE,

Cristian Buzea

Expert,

Silvia Vlăsceanu

